**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 07.08.2017, ora 08.00 – 08.08.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.08.2017, ora 07.00**

**RÂURI**

**Debitele au fost în general în creștere** datorită precipitațiilor căzute în interval și propagării, exceptând râurile din bazinele hidrografice: Bega, Timiș, Bârzava, Moravița, Caraș, Nera, Cerna, Vedea, bazinele inferioare ale Mureșului, Jiului și Oltului, bazinele mijlocii și inferioare ale Argeșului și Ialomiței, cursul mijlociu și inferior al Prutului și râurile din Dobrogea, unde au fost staționare.

În interval s-au înregistrat scurgeri pe versanţi, torenţi, pâraie, viituri rapide cu efect de inundaţii locale şi creşteri de niveluri şi debite chiar cu depășiri ale **COTELOR DE APĂRARE** pe unele râuri din zonele de deal și munte din centrul, sudul și estul țării datorită precipitațiilor sub formă de aversă, prognozate.

În interval s-au situat la **COTA DE PERICOL** râul Olteţ la s.h. Nistoreşti (200)-jud.GJ şi peste **COTELE DE ATENŢIE** râurile la staţiile hidrometrice: Latoriţa - Gura Latoriţei (205+19)-jud.VL şi Crasna-Vineţeşti (340+10)-jud VS.

Debitele se situează în general la valori cuprinse între 30-80% din mediile multianuale lunare, mai mari (peste normalele lunare) pe râurile din bazinele superioare ale Jiului, Ialomiței, Moldovei, Bistriței și Buzăului și mai mici (sub 30% din normalele lunare) pe unele râuri din bazinele hidrografice: Someș (Ilișua, Lonea, Fizeș, Lăpuș), Mureș (Comlod, Râul Alb, Vișa, Secaș, Râul Mare, Râul Galben), pe Crasna, Bistra, Bârzava şi pe cursurile superioare ale Siretului, Prutului și Jijiei.

În interval au fost emise o **AVERTIZAREA HIDROLOGICĂ** pentru fenomene imediate şi patru **ATENȚIONARI HIDROLOGICE** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general în creştere** datorită precipitaţiilor prognozate şi propagării, exceptând râurile din bazinele superioare ale râurilor: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Moraviţa, Caraş, Nera, Cerna, Jiu, Olt, Vedea, Argeş, Ialomiţa, Buzău, Rm. Sărat, Putna, Trotuş, Bistriţa, Moldova şi Suceava, unde vor fi în scădere. Pe cursul mijlociu şi inferior al Prutului şi pe râurile din Dobrogea debitele vor fi staţionare.

Sunt posibile scurgeri pe versanţi, torenţi, pâraie, viituri rapide cu efect de inundaţii locale şi creşteri de niveluri şi debite pe unele râuri mici din zonele de deal şi munte din sudul şi centrul ţării, datorită precipitaţiilor sub formă de aversă, prognozate.

**DUNĂRE**

**Debitul la intrarea în ţară (secţiunea Baziaş) în intervalul 07.08 – 08.08.2017 a fost în scădere, având valoarea de 3400 m3/s,** situându-se sub media multianuală a lunii august (4300 m3/s).

În aval de Porţile de Fier debitele au fost în scădere pe sectorul Gruia - Giurgiu şi în creştere pe sectorul Olteniţa – Tulcea.

**Debitul la intrarea în ţară (secţiunea Baziaş) va fi în scădere (3200 m3/s).**

În aval de Porţile de Fier debitele vor fi în scădere pe sectorul Gruia – Olteniţa şi în creştere pe sectorul Călăraşi – Tulcea.

**2.** **Situaţia meteorologică în intervalul 07.08.2017, ora 09.00 – 08.08.2017, ora 06.00**

**Administraţia Naţională de Meteorologie** (A.N.M.) a emis în data de 07.08.2017, ora 13.00, o **AVERTIZARE METEOROLOGICĂ -** **COD GALBEN şi COD PORTOCALIU**, conform căreia (3 Mesaje):

**MESAJ 1**

**ACTUALIZARE ATENȚIONARE METEOROLOGICĂ - COD GALBEN:** ,,*În cursul zilei de luni (7 august), îndeosebi în zonele deluroase și montane, precum și în Transilvania, Moldova și Maramureș, temporar instabilitatea atmosferică va fi accentuată și se va manifesta prin vijelii, averse torențiale, frecvente descărcări electrice și grindină. Cantitățile de apă vor depăși local 20 l/mp şi izolat 40...50 l/mp. Astfel de fenomene vor fi în cursul serii și în regiunile sudice, dar pe arii mai restrânse.”*

**AVERTIZARE METEOROLOGICĂ - COD PORTOCALIU:** ,,*Luni (7 august), valul de căldură va persista în Oltenia, Muntenia și Dobrogea, unde disconfortul termic se va menține deosebit de accentuat. Temperaturile minime nu vor coborî sub 20 de grade. În județele Dolj, Olt, Teleorman, Giurgiu, Ilfov, Călărași, Ialomița, Constanța și îndeosebi în zona joasă a județului Mehedinți, precum și în municipiul București, temperaturile maxime se vor situa frecvent între 36 și 39 de grade, iar indicele temperatură-umezeală (ITU) va fi de 82...84 de unități.*”

**COD GALBEN:** ,,*În nordul Olteniei, Munteniei și al Dobrogei temperaturile maxime vor fi cuprinse, în general, între 34 și 36 de grade, iar indicele temperatură-umezeală (ITU) se va situa în jurul pragului critic de 80 de unități.”*

**MESAJ 2**

**ATENȚIONARE METEOROLOGICĂ - COD GALBEN:** ,,*În sudul și estul Transilvaniei, cea mai mare parte a Moldovei, Carpații Orientali și Meridionali, și în jumătatea nordică a Munteniei și Olteniei, temporar instabilitatea atmosferică va fi accentuată și se va manifesta prin averse ce vor avea și caracter torențial, frecvente descărcări electrice, intensificări ale vântului cu aspect de vijelie și grindină. Cantitățile de apă vor depăși local 20 l/mp şi izolat 40 l/mp. În Dobrogea, sudul Olteniei și al Munteniei, astfel de fenomene se vor semnala pe spații restrânse, iar temperaturile minime nu vor coborî sub 20...22 de grade.”*

***MESAJ 3***

**INFORMARE METEOROLOGICĂ:** *,,În după-amiaza zilei de marţi (8 august), local în Oltenia, Muntenia și Dobrogea disconfortul termic va fi ridicat, indicele temperatură umezeală se va situa în jurul pragului critic de 80 de unități. În sudul Olteniei și în sud-vestul Munteniei temperaturile maxime se vor situa în general între 34 și 36 de grade, iar disconfortul termic va fi ridicat.*

*NOTĂ: Începând de miercuri (9 august), treptat valul de căldură se va extinde și se va intensifica.”*

Această **AVERTIZARE METEOROLOGICĂ** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- CĂLARAŞI, CONSTANŢA, DOLJ, GIURGIU, IALOMIŢA, ILFOV, MEHEDINŢI, OLT, TELEORMAN şi Municipiul BUCUREŞTI (10 prefecturi)- COD PORTOCALIU (MESAJ 1);*

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CLUJ, COVASNA, DÂMBOVIŢA, GALAŢI, GORJ, HARGHITA, HUNEDOARA, IAŞI, MARAMUREŞ, MUREŞ, NEAMŢ, PRAHOVA, SĂLAJ, SATU MARE, SIBIU, SUCEAVA, TIMIŞ, TULCEA, VASLUI, VÂLCEA şi VRANCEA (32 prefecturi) - COD GALBEN (MESAJ 1);*

*- ALBA, ARGEŞ, BACĂU, BISTRIŢA-NĂSĂUD, BRAŞOV, BRĂILA, BUZĂU, COVASNA, DÂMBOVIŢA, GALAŢI, GORJ, HARGHITA, HUNEDOARA, IAŞI, MUREŞ, NEAMŢ, PRAHOVA, SIBIU, SUCEAVA, VASLUI, VÂLCEA şi VRANCEA (22 prefecturi) - COD GALBEN (MESAJ 2).*

**ÎN ŢARĂ**

Valorile termice au scăzut față de ziua precedentă în toată țara, chiar semnificativ în vest, centru și nord, unde s-au situat ușor sub mediile climatologice ale perioadei, însă în restul teritoriului vremea s-a menţinut călduroasă, pe spații restrânse caniculară. În sud și sud-est, disconfortul termic a fost în continuare accentuat, indicele temperatură-umezeală (ITU) a atins valori cuprinse în general între 81 și 83 de unități. Instabilitatea atmosferică a fost temporar accentuată la munte, în Transilvania, jumătatea de sud a Moldovei, în zona deluroasă a Olteniei și Munteniei și pe spații mai mici în rest, unde au fost înnorări, averse, frecvente descărcări electrice și intensificări ale vântului, cu rafale ce au depășit trecător 60...70 km/h și care au luat aspect de vijelie în zona localității Roșiori de Vede (jud. Teleorman). Ploile au avut și caracter torențial, iar cantitățile de apă au depășit local 20 l/mp și izolat 40 l/mp (până la 62 l/mp la Colacu în județul Vrancea). Tot în județele Teleorman și Vrancea au fost consemnate căderi de grindină, iar în Banat, Crișana și Maramureș ploile au fost în general slabe și s-au semnalat mai ales în prima parte a zilei. Temperaturile maxime s-au situat între 19 grade la Șiria și 37 de grade la Craiova, Bechet, Caracal și Zimnicea, iar la ora 06 se înregistrau temperaturi cuprinse între 12 grade la Rădăuți şi 23 de grade la Caracal, Turnu Măgurele, Zimnicea, Mangalia și Constanţa.

***Observație:*** *începând de ieri de la ora 06, au fost în vigoare 19 mesaje pentru fenomene meteorologice periculoase imediate, 13 avertizări cod portocaliu, 4 emise de către SRPV Bacău, 3 de SRPV Sibiu, 2 de SRPV Timișoara și CNPM București pentru Muntenia și una de SRPV Cluj-Napoca și SRPV Craiova și 6 atenționări cod galben, 3 emise de către CNPM București pentru Muntenia, 2 de către SRPV Craiova și una de SRPV Cosntanța.*

**LA BUCUREŞTI**

Deși valorile termice au scăzut față de ziua precedentă, vremea a fost călduroasă, caniculară chiar în centrul orașului. Disconfortul termic s-a menținut accentuat, iar indicele temperatură-umezeală (ITU) a depășit pragul critic de 80 de unități la toate stațiile meteorologice. Ziua, cerul a fost mai mult senin, dar în cursul nopții au fost unele înnorări, intensificări ale vântului, iar în cartierele din vestul și nordul orașului și averse și descărcări electrice. Temperatura maximă a fost de 33 de grade la Afumați, de 34 de grade la Băneasa și de 36 de grade la Filaret, iar la ora 06 se înregistrau 19 grade la Băneasa, 20 de grade la Afumaţi şi 22 de grade la Filaret.

**3. Prognoza meteorologică în intervalul 08.08.2017, ora 09.00 – 09.08.2017, ora 09.00**

**ÎN ŢARĂ**

Vremea va fi călduroasă în sud-vestul și sudul țării, caniculară după-amiaza în sudul Olteniei și în sud-vestul Munteniei. Indicele temperatură umezeală se va situa, local, în jurul pragului critic de 80 de unități în regiunile sudice. Cerul va fi variabil, cu înnorări temporare, averse, descărcări electrice şi intensficări de scurtă durată ale vântului, mai ales după-amiaza, pe arii restrânse în special în zona deluroasă și montană din sudul și centrul teritoriului. Vor fi condiţii de grindină. Temperaturile maxime se vor încadra între 24 de grade în nordul Moldovei și 35...36 de grade în sud-vestul Olteniei, iar cele minime, se vor situa în general, între 12 şi 22 de grade.

**LA BUCUREŞTI**

Deși valorile termice vor fi în scădere față de intervalul precedent, vremea va fi călduroasă, iar după-amiaza indicele temperatură-umezeală se va apropia de pragul critic de 80 de unități. Temperatura maximă va fi de 30...32 de grade, iar cea minimă de 19...21 de grade. Cerul va fi variabil și vântul va sufla slab și moderat.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru perioada 04.08.2017-06.08.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**A.P.M. Galaţi** informează despre producerea unei poluări accidentale cu ţiţei a solului, în data de 07.08.2017, ora 08.33, în zona localităţii Independenţa, judeţul Galaţi, ca urmare a avarierii conductei de transport ţiţei Lascăr Catargiu - Independenţa, ce aparţine SC Compet SA - Divizia Est. A fost afectată o suprafaţă de 20 mp. S-a oprit pomparea şi s-au luat măsuri de remediere.

**G.N.M. C.J. Mehedinți** revine cu informaţii despre incendiul de litieră şi coronament izbucnit (din cauze naturale) în data de 03.08.2017, la ora 07.50, pe raza Parcului Naţional Domogled – Valea Cernei, O.S. Tarnita. Incendiul a fost stins în data de 07.08.2017, la ora 08.50. A fost afectată o suprafață de 3,0 ha de pădure de răşinoase şi foioase (pin și fag).

**Garda Forestieră Râmnicu Vâlcea** informează despre producerea unui incendiu de litieră, în data de 05.08.2017, ora 15.00, pe raza D.S. Dolj, O.S. Balş, localitatea Bobiceşti, judeţul Olt, fiind afectată o suprafață de 6,99 ha, în fond forestier proprietate publică de stat. Cauzele izbucnirii incendiului au fost temperaturile foarte ridicate şi seceta. Incendiul a fost stins în aceeaşi zi, la ora 21.00, de către o echipă formată din 8 angajaţi silvici, 3 pompieri militari, 15 pompieri civili, 10 poliţişti şi 20 cetăţeni.

**A.R.B.D.D. Tulcea** informează despre producerea unui incendiu de vegetaţie uscată şi stuf, din cauze necunoscute, în data de 03.08.2017, la ora 15.30, în zona comunei Murighiol, judeţul Tulcea, care a afectat o suprafață de aproximativ 50-60 ha. Incendiul a fost stins în aceeaşi zi, la ora 16.30, de către o echipă formată din 1 angajat A.R.B.D.D., 6 pompieri militari şi 2 pompieri civili. Nu au fost observate mortalităţi de păsări sau animale în zona afectată.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06.08.2017-07.08.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare**